Pernille Falcon (EL), 2003-01-31:
Det er blevet sent, og alle ser trætte ud; det har været en lang dag, men vi vil alligevel godt lige give det et par ord
med på vejen
Man hører så tit sloganet »Mennesket frem for systemet«, og det er jo et godt princip, som også flertallet, der stod bag forliget om »Flere i arbejde«, har formuleret på tryk, men når man hører indlæggene her, kan man godt komme i tvivl om, hvad i hvert fald nogle af Folketingets partier mener med det.
I forbindelse med det her forslag om, at også de mennesker, der er på kontanthjælp, skal have ret til ferie, er det for mig åbenlyst, hvad »Mennesket frem for systemet« betyder.
Det betyder, at kontanthjælpsmodtagere ligesom andre skal have ret til et familieliv og herunder have ret til i perioder ikke at stå til rådighed for aktivering eller andre krav fra systemet til, hvordan de skal tilrettelægge deres hverdag.
Det er bl.a. fra beskæftigelsesministeren blevet sagt, at kontanthjælpsmodtagere jo bare kan tage mobiltelefonen med i sommerhuset eller i campingvognen.
Til det vil jeg bare sige, at der er tale om en noget nedladende holdning til hverdagen som kontanthjælpsmodtager. For det første kræver det, at man overhovedet har en mobiltelefon, hvilket ikke alle har, men nok så vigtigt: Prøv at forestille jer situationen, at familien langt om længe har fået sparet sammen til at tage 14 dage af sted hos moster Anna i Jylland, og børnene glæder sig, men på feriens anden dag ringer telefonen, og far eller mor er nødt til at tage hjem for at starte i aktivering dagen efter.
Det var så den ferie, og familien får endnu et knæk.
Campingferien eller moster Anna kunne jo godt bo i Sverige, i Skåne, og en billig charterferie til Spanien kunne heller ikke være udelukket.
Det virker mest af alt som en sidestilling af kontanthjælpsmodtagere med personer, der står anklaget for alvorlige forbrydelser.
Men jeg har kunnet forstå på argumentationen her i dag, at det egentlig mest skyldes, at man vil forhindre kontanthjælpsmodtagere af udenlandsk herkomst i at kunne besøge deres familier, hvis de ellers havde haft mulighed for at spare op til det. Det er ikke så få mennesker, vi snakker om, som på den ene eller anden måde bliver klemt af en manglende ret til ferie.
Ifølge Danmarks Statistik var der i 2000 173.000 personer på passiv kontanthjælp, hvoraf knap 70.000 havde børn under 18 år.
Så det er altså mange børn, der bliver berørt af det her.
Dertil kommer dem, der er i aktivering i en kortere eller længere tid af året.
Selv de, der er konstant aktiveret, har ikke ret til 5 ugers ferie om året.
Enhedslistens forslag går ud på at løse ferieproblemet, så det helt enkelt bliver en ret for kontanthjælpsmodtagerne på linje med arbejdsløse på dagpenge, sådan at de får 5 ugers ferie om året, hvor de ikke skal stå til rådighed for systemet.
Og det mener vi godt systemet kan bære.
Også den anden del af forslaget er i og for sig enkel nok.
Sagen er jo, at de mennesker, der går fra kontanthjælp til et ordinært arbejde, risikerer at mangle penge til at afholde ferie året efter.
Her går forslaget ud på, at kontanthjælpsmodtageren på linje med reglerne for dagpengemodtagere får mulighed for en form for feriepenge til at dække feriepengehullet.
Vi håber på bl.a. gennem udvalgsarbejdet at få taget nogle konkrete skridt, der sætter mennesket før systemet, når det handler om kontanthjælpsmodtageres ret til at holde ferie.
Jeg vil så sige tak til SF, der godt nok ikke kan være til stede, men har givet udtryk for, at de støtter forslaget, og så for imødekommenheden fra Det Radikale Venstre.